ועדת החינוך והתרבות, כנסת 15, פרוטוקול מספר 510, 2002-07-22 10:00

זבולון אורלב: בוקר טוב, אני פותח את הישיבה.

זבולון אורלב: חוק הגבלת החקיקה הפרטית יוצר מצבים חדשים.

זבולון אורלב: בחוק שעלותו מעל 5 מיליון שקלים צריכים לתמוך לפחות 50 חברי כנסת במליאה.

זבולון אורלב: על פניו, עלות החוק, כפי שאושר בקריאה ראשונה היא יותר, ולכן יש התדיינויות עם האוצר בחוץ בהקשר לעניין זה.

זבולון אורלב: הפרוצדורה איך קובעים עלות, עוד לא גובשה, לפחות לא בוועדה הזאת.

זבולון אורלב: ההצעה עברה בקריאה ראשונה.

זבולון אורלב: בפעם הקודמת קיימנו דיון.

זבולון אורלב: יש בפנינו, למעשה, שתי אופציות.

זבולון אורלב: אפשרות אחת היא לטפל בחוק כמו שהוא ולהביא אותו להצבעה כאן, לקראת קריאה שניה ושלישית.

זבולון אורלב: המליאה תחליט.

זבולון אורלב: אם עלות החוק היא למעלה מ- 5 מיליון שקלים, הוא יצטרך תמיכה של 50 ח"כים ומעלה.

זבולון אורלב: המסלול השני של הטיפול בחוק הוא פיצול החוק.

זבולון אורלב: החוק כולל שני אלמנטים, אחד הוא הקמת מועצה סטטוטורית שהיא מועצת חכמים עליונה, מתאמת.

זבולון אורלב: סמכותה היא מעצם היותה סטטוטורית, אין לה סמכויות ביצוע, היא לא תאגיד שעומד בפני עצמו, אין לה כספים ובניינים.

זבולון אורלב: היא מקיימת דיונים, ומדווחת לציבור כדי להעלות תודעה.

זבולון אורלב: אני הבנתי, משיחות עם חברים, שלחלק הזה, שגם אינו קשור בעלויות, אין התנגדות.

זבולון אורלב: נוכל להעביר אותו אחרי פיצול.

זבולון אורלב: יש פרוצדורה לפיצול בקריאה שניה ושלישית, צריך את אישור ועדת הכנסת והמליאה.

זבולון אורלב: את החלק שקשור יותר בעלויות, נדחה כרגע עד שהוראת השעה לגבי חקיקה פרטית יסתיים, בעוד שנה, או שיעבור לקדנציה הבאה, אם יחילו עליו את דין הרציפות, או שחה"כ המציע, אם נדמה לו שיש לו 50 ח"כים שתומכים בחוק.

זבולון אורלב: אלה הם שני המסלולים האפשריים כרגע, לדעתי.

מירב ישראלי: אתה יכול לפצל שני נושאים, אבל מה שהבנתי מכאן זה שאתה רוצה להעביר מועצה סטטוטורית שהיא לא תאגיד, ולהשאיר דיון בתאגיד.

מירב ישראלי: זה לא נושאים שונים, אלו שתי חלופות שונות.

מירב ישראלי: אני לא בטוחה שאפשר לפצל את זה.

מירב ישראלי: זה בעצם שני חוקים שונים.

זבולון אורלב: אל תגידי לי מה הבעיות, תגידי לי מה הפתרונות.

מירב ישראלי: זו בעיה.

מירב ישראלי: אני חושבת שאי אפשר לפצל את זה בצורה כזאת.

מירב ישראלי: אלה שני מסלולים חלופיים.

מירב ישראלי: זה לא שלוקחים כמה סעיפים מהחוק ומחוקקים אותם.

נעמי חזן: לפי דעתי זה נושא חדש.

נעמי חזן: מדובר פה על תאגיד, אם אתה מדבר על הקמת מועצה סטטוטורית, זה, לדעתי, נושא חדש.

זבולון אורלב: אני לא חושב.

זבולון אורלב: לא ליווית את כל הדיונים.

זבולון אורלב: גם לקראת הקריאה הראשונה הנושא של המועצה הסטטוטורית עלה כמה פעמים.

נעמי חזן: זה בסדר, אבל בהכנה לקריאה לשניה ושניה, אני חושבת שזה נושא חדש.

נעמי חזן: ועדת הכנסת תחליט.

זבולון אורלב: אני לא מכיר את הפרוצדורה של נושא חדש.

זבולון אורלב: נדמה לי שקודם הוועדה צריכה להחליט.

זבולון אורלב: צריך נימוק למה זה נושא חדש.

נעמי חזן: מועצה סטטוטורית איננה תאגיד מבוקר, על פי סעיף 4 לחוק בקריאה ראשונה.

זבולון אורלב: אבל נושא חדש הוא נושא שבו לא דנו קודם, כלומר אי אפשר בקריאה שניה ושלישית להעלות נושא שלא דברו עליו במהלך החקיקה.

נעמי חזן: אם דברו עליו לקריאה ראשונה, זה בסדר.

נעמי חזן: בהכנה לקריאה שניה, מה שלא מופיע בקריאה ראשונה, ורוצים לשנות משהו מהותי, אפשר לטעון לנושא חדש.

זבולון אורלב: גם אם דנו בו לקראת הקריאה הראשונה?

נעמי חזן: ודאי, בגלל שבין טרומית לראשונה אפשר לעשות כל שינוי, אבל אחרי קריאה ראשונה, אם משנים באופן מהותי, זו זכותו של חה"כ להודיע על נושא חדש.

זבולון אורלב: השינוי שאנו מתכוונים לעשות הוא הפחתה בעוצמה.

זבולון אורלב: אם בקריאה ראשונה אישרה הכנסת מועצה שהיא תאגיד, ועולה עכשיו הצעה להקים מועצה שהיא לא תאגיד, זו ירידה ולא עליה.

יהודית נאות: חה"כ חזן אומרת שאת הדיונים היה צריך לעשות בין קריאה טרומית לראשונה.

זבולון אורלב: נעשו.

יהודית נאות: אבל הוחלט מה שהוחלט, ולכן היום זה נושא חדש.

יהודית נאות: ועדת הכנסת היא שפוסקת בנושא.

מירב ישראלי: ברגע שח"כ טוען כך, חייבים להעביר את זה לוועדת הכנסת, זו הפרוצדורה.

מירב ישראלי: מבחינה משפטית, זו חוות דעתי, אני לא סבורה שזה נושא חדש.

זבולון אורלב: אני מציע לעזוב עכשיו את שאלת הנושא החדש, מה שהיועצת המשפטית אומרת מקובל עלי.

זבולון אורלב: נעביר את זה לוועדת הכנסת.

זבולון אורלב: עלינו לדבר קודם אם אנחנו רוצים ללכת למסלול הזה.

זבולון אורלב: אני המלצתי בפני חה"כ המציע ללכת לפיצול.

יהודית נאות: מה תעשה המועצה?

זבולון אורלב: היא תהיה שולחן עגול להתדיינויות, תיאומים והעלאת תודעה כדי לרומם נושא לסדר יום לאומי.

זבולון אורלב: יש רשימה של מועצות סטטוטוריות שלא ברור למה צריכים אותן.

יהודית נאות: דוגמה?

מירב ישראלי: מועצת הספריות, מועצת המוזיאונים, מועצת הקולנוע, יש הרבה מועצות.

מירב ישראלי: יושבים שם נציגי גופים והן מייעצות לגורם הממונה על מדיניות כללית.

זבולון אורלב: אין להן סמכויות סטטוטוריות, הן לא מחלקות כספים, הן מייעצות לשר.

זבולון אורלב: מועצת הקולנוע למשל, היא שולחן שיושבים סביבו כל מי שקשור לתעשיית הקולנוע, זה המפגש היחידי שלהם.

זבולון אורלב: הם מגבשים דעות ורעיונות, ועם זה באים לשר.

זבולון אורלב: מועצת הספריות הציבוריות - אותו דבר.

יהודית נאות: מרוב מועצות אין ספריות.

זבולון אורלב: המועצה היא זו שדחפה את חוק הספריות.

זבולון אורלב: על עניין המועצה אפשר להגיע להסכמה.

זבולון אורלב: היום, אם תנסה לפגוע בענף הקולנוע, כל מועצת הקולנוע קמה ומגינה עליו, אם מנסים לפגוע בספריות, מועצת הספריות מגנה עליהן.

זבולון אורלב: יש לובי לאומי שמטפל בנושא.

זבולון אורלב: קבלתי מנדט מח"כ המציע, ח"כ מלול, לבדוק את נושא הפיצול.

אמנון דה הרטוך: למועצה שאינה תאגיד יש משמעויות.

אמנון דה הרטוך: למשל, משרד הדתות תומך במכוני מחקר תורניים.

אמנון דה הרטוך: חלק מסוים של מכוני המחקר התורניים מקבלים תמיכה עבור הפעילות שמתוארת בהצעת החוק.

אמנון דה הרטוך: משמעות הדבר, אם תכונן מועצה סטטוטורית, שמשרד הדתות לא יוכל לחלק תמיכות בנושאים האלה.

אמנון דה הרטוך: משום שלא יכול להיות מצב בו מועצה אחת תמליץ בפני משרד התרבות לתמוך בנושאים מסויימים, ומשרד הדתות גם הוא יתמוך במכוני מחקר תורניים העוסקים בחכמי ספרד.

יהודית נאות: אני רוצה את זה בכתב, כדי שח"כ מלול ישקול את הצעתו.

אמנון דה הרטוך: הכלל אומר שברגע שישנו גוף שעל פי חוק, או על פי החלטת ממשלה, אחראי לנושא מסוים, האחריות שלו היא להמליץ איך כספי המדינה יגיעו למימוש הנושא - לענייננו הנצחת מורשת יהדות ספרד והמזרח, פועלם ומורשתם של רבני יהדות ספרד והמזרח.

אמנון דה הרטוך: צריך להיות מובן שהמשמעות של מועצה כזאת, אם היא תכונן, היא שהיא תהיה האחראית הבלעדית להגשת המלצות למשרד התרבות איך לחלק את הכספים.

אמנון דה הרטוך: כיום, משרד הדתות מחלק כספים למכוני מחקר תורניים, ובחומר שמצורף לחברי הכנסת, כפי שהתחייבתי להביא, אפשר לראות שמשרד הדתות, כבר היום, תומך בפעילויות מחקר של רבני ספרד ומורשת המזרח.

אמנון דה הרטוך: הסמכות הזאת תילקח ממשרד הדתות.

אמנון דה הרטוך: הנושא אינו חדש, גם לגבי חוק הקולנוע, כאשר כוננה מועצת הקולנוע כמועצה מייעצת למשרד התרבות, אנחנו הורינו למשרד התמ"ס להפסיק לתמוך בתעשיית הקולנוע.

אמנון דה הרטוך: לכן, גם מפעלי התמיכה של משרד הדתות יהיו צריכים להיות מיוחדים רק ליהדות אשכנז.

אמנון דה הרטוך: זה מעורר שאלה חדשה של אפליה.

זבולון אורלב: אם תפקיד המועצה לא יכלול יעוץ ביחס למבחני תמיכה בנושא?

אמנון דה הרטוך: השאלה היא מה ייוותר.

זבולון אורלב: ההצעה שלי לא כוללת סמכות של המועצה לייעץ ביחס למבחנים לחלוקת כספים.

זבולון אורלב: אני בעד ייעוץ כללי לשר, במה לדיונים, מידע, פרסום לציבור - זה הרעיון.

זבולון אורלב: כסף לא יוצא משם.

ענת מאור: הבנתי בישיבה הקודמת שהתחלנו להתלכד סביב הצעת היו"ר לגבי מועצה ציבורית, כמו מועצת הקולנוע והספריות.

ענת מאור: לכן, אני לא מבינה מה זה פיצול החוק.

ענת מאור: אני מבקשת שזה לא יהיה פיצול, זה יהיה תחליף.

ענת מאור: זה היה הרעיון.

רחמים מלול: אם כך נלך על החוק, כפי שהיה במקור, ואני אציע שתחולת החוק תהיה רק בעוד שנה.

זבולון אורלב: יש פה שאלה משפטית.

זבולון אורלב: כשח"כ מציע חוק שתחולתו המשפטית היא בתום הוראת השעה של חוק הגבלת החקיקה, והחוק עולה יותר מ- 5 מיליון ש"ח, אם זה אפשרי.

מירב ישראלי: אם כך, כולם היו דוחים.

רחמים מלול: אל תחליטי על סמך אינטואיציה.

מירב ישראלי: זה חוש משפטי בריא.

רחמים מלול: אני הולך לשאול את היועצת המשפטית של הכנסת, אנה שניידר.

זבולון אורלב: אני מכריז על הפסקה של 3 דקות, עד שח"כ מלול יברר.

זבולון אורלב: אני פותח את הישיבה מחדש.

זבולון אורלב: חה"כ מלול התייעץ עם הגברת אנה שניידר.

רחמים מלול: לדעתה, אין צורך ב- 50 ח"כים, אם אני מגביל את התחולה למועד בו תפוג הוראת השעה.

יהודה גלעד: זה רק ינציח את הוראת השעה.

יהודה גלעד: ברור שכל החוקים האלה יעמדו ב"סטנד ביי", אז יאריכו את זה בעוד שנה ועוד שנה.

זבולון אורלב: הואיל ומדובר בהשלכות מאוד רציניות, בקשתי מהיועצת המשפטית של הוועדה, עו"ד מירב ישראלי, לצאת לגב" אנה שניידר לשמוע את דבריה, משום שהיא נתנה חוות דעת סותרת.

זבולון אורלב: אני מבין שכרגע, לצערי, איננו דנים על עניין הפיצול.

אורי שוסטרמן: הוראת השעה התייחסה לעצם החקיקה.

רחמים מלול: להוצאה לפועל.

רחמים מלול: הגבילו כדי לא להוציא הוצאה כספית.

רחמים מלול: אם אין הוצאה כספית, כל הבסיס ההגיוני והכלכלי נדחה.

אורי שוסטרמן: אתה אומר שההוצאה תהיה ב- 2004, במקום 2003.

רחמים מלול: אז אסור לי לחוקק חוק שאין לו עלות תקציבית?

אורי שוסטרמן: ודאי שאתה יכול.

רחמים מלול: אבל אתה אומר שיש הגבלה על החקיקה.

רחמים מלול: אני קובע בחוק שאין עלות תקציבית כעת, רק כשתפוג הוראת השעה.

בטי דן: מאיפה יהיה כסף ב- 2004?

רחמים מלול: אם יהיה לי רוב במליאה אעביר, אם לא, זה נופל.

אורי שוסטרמן: יש פה שני דברים.

אורי שוסטרמן: האחד הוא לדחות את כל תחולת החוק בשנה.

אורי שוסטרמן: אתה אומר שזה לא מה שאתה מציע.

אורי שוסטרמן: אתה אומר שבשנה הראשונה לא יציעו תקציב, אלא רק בשנה השניה.

זבולון אורלב: הוא אומר שתחילת החוק היא בתום ההגבלה.

אמנון דה הרטוך: המשמעות של הדברים היא שהקלות של העברת חוקים שיש בהם עלות תהיה רבה.

אמנון דה הרטוך: המשמעות היא שהוראת השעה תמשך לנצח, וייווצר מצב שיש הרבה מאוד חוקים שרק כתובים בספר החוקים, ולעולם לא יהיו תקפים.

רחמים מלול: כשתפוג הוראת השעה לא תעלינה הצעות חוק בעלות השלכות תקציביות?

רחמים מלול: בוודאי שתעלינה.

רחמים מלול: ההצעה הזאת נמצאת כבר שנתיים על שולחן הדיונים, ולכן אי אפשר להאשים אותי בזה שאני רוצה להכין אותה בארסנל שלי לעוד שנה, כשתפוג הוראת השעה.

רחמים מלול: הגיע הזמן להעביר אותה בקריאה שניה ושלישית.

רחמים מלול: הגבלתם אותי בגלל הוראת השעה, אז אני דוחה את התחולה לעוד שנה.

עופר חוגי: אולי יהיה לך רוב של 50.

יוסי שטרית: השתתפתי בדיונים השונים על החוק, ובראשיתו תמכתי בחוק משום שיש צורך בפעילות הזאת ואין אתר הנצחה שלא יהיה לידו מוסד מחקר שיתאם ויקדם את פעילות ההנצחה.

יוסי שטרית: כדי להוציא את המוקשים שעלו פה בעניין המועצה וסמכויותיה, נדמה לי, וגם על זה היו כמה דיונים, שיש כמה סעיפים אותם צריכים לתקן על מנת שהכוונות יהיו ברורות, ולא יהיו התנגשויות תקציביות.

יוסי שטרית: תפקידי המרכז על פי סעיף 5.2: "לתאם ולרכז את הפעילות של המוסדות והגופים העוסקים במורשת רבני יהדות ספרד והמזרח".

יוסי שטרית: נדמה לי שזה תפקיד יומרני מידיי למועצה כזאת, מפני שעיקר החומר שנוגע לתחום זה הוא מחקרי, ואין שום אפשרות לרכז את כל המחקרים שנעשים בארץ ובעולם בתחום הזה, לא מבחינה מהותית ולא מבחינה עקרונית.

יוסי שטרית: המחקר הוא חופשי, ולכן הדרך לתיקון הסעיף היא: "לפעול לתיאום עם המוסדות", כדי שלא תהיינה כפילויות.

רחמים מלול: מסכים אתך.

רחמים מלול: שלא יקיימו מחקר שכבר עוסקים בו במוסד אקדמי כלשהו.

זבולון אורלב: בניסוח "לתאם ולרכז", ההוראה היא גם כלפי המרכז וגם כלפי יתר הגופים.

זבולון אורלב: כשאתה נותן סמכות בחוק למישהו לתאם ולרכז, לאותו גוף יש גם סמכות כלפי אחרים.

זבולון אורלב: כשאתה אומר לפעול בתיאום, אתה מטיל על המרכז שיפעל בתיאום עם הגופים האחרים.

יוסי שטרית: זה תפקידו של גוף חדש שאמור לקדם את הפעילות, לא לעשות פעילות כפולה, ולא לעשות פעילות שיש אנשים הרבה יותר מוכשרים לעשותה.

יוסי שטרית: דבר שני, בסעיף 5.3: "לקדם מחקרים בנושא מורשת יהדות ספרד והמזרח ומשורריה".

יוסי שטרית: אנחנו באוניברסיטאות, יודעים שנעשים מאות מחקרים, אבל הם נשארים על המדפים.

יוסי שטרית: הדבר החשוב של גוף זה, אם הייעוד שלו ציבורי, הוא לעודד פרסומם.

יוסי שטרית: בלי פרסום, אנחנו משכפלים עוד מכוני מחקר, כשהמחקרים יושבים במגירות.

זבולון אורלב: אתה תומך בזה שיהיה כתוב: "ולקיים מחקרים בעצמו"?

יוסי שטרית: אין אפשרות להגביל את פעילותו של מוסד כלשהו אם הוא מחליט לעסוק במחקר.

יוסי שטרית: גם כדי לקיים את התערוכה הקטנה ביותר, בכל אתר הנצחה ומוזיאון, צריך מחקר.

יוסי שטרית: לכן, גם משמעות הסעיף הזה יכולה להיות רחבה מאוד, אין אפשרות לבטל אותו.

יוסי שטרית: זה יתקיים בין אם תשאיר את הפירוט הזה או לא.

יוסי שטרית: אני חוזר להצעה שעלתה להקים אך ורק מועצה ציבורית.

יוסי שטרית: אני חושב שבנתונים שקיימים היום - המרכז למורשת יהדות המזרח קיים מזה 25 שנה - המחקרים שנעשו בשנים האלה קידמו את המחקר ב- 4,000 שנה, עם מעט האמצעים שניתנו למרכז.

יוסי שטרית: להקים מועצה שתטפל רק בדיונים, אין צורך משום שאנחנו עושים זאת לפחות 5 עד 10 פעמים בשנה בכנסים שאנחנו מקיימים.

יוסי שטרית: לכן, אני תומך בחוק כחוק מהותי.

יוסי שטרית: אם המועצה תקום בניתוק מהחוק, לא יהיה לה מה לעשות.

משה בר אשר: בסעיף 14 מדובר על תגמול חברי הוועד המנהל.

משה בר אשר: אני רוצה לציין שעל פי חוק התאגידים, חברי מועצות של תאגידים אינם מתוגמלים.

משה בר אשר: החברים באקדמיה ללשון העברית, שמקדישים 20 ו- 30 שעות בשבוע אינם מתוגמלים.

משה בר אשר: אני רוצה לקדם בברכה את אלה שהתעוררו אחרי שנים הרבה, כאשר יש גופים שעוסקים במחקר ובהנצחה של יהדות המזרח, ובאו לעסוק בדבר הזה.

משה בר אשר: כולנו מוקירי רבנן ותלמידיהון, אנחנו חושבים שדבר זה הוא חשוב מאין כמוהו.

משה בר אשר: אבל, ברור שהגוף הזה מוצא עצמו מתחרה עם יד בן צבי, מורשת יהדות המזרח וגופים אחרים באוניברסיטאות.

משה בר אשר: האקדמיה ללשון הושיבה 7 חוקרים במשך 9 וחצי שנים לתאר את כל החיבורים בצפון אפריקה מקנ"א, החל מהגעתן של ריב"ש לפני 600 שנה.

משה בר אשר: יש פה תיאור של כל עשרת אלפי היצירות, כ- 5,000 יצירות מתחום הפיוט וכ- 5,000 יצירות מהתחומים האחרים לכל סוגיהם.

משה בר אשר: ההערכה שלנו היא שהלכו לאיבוד כ- 50,000 יצירות, בגלל שלא היה דפוס וכדומה.

משה בר אשר: אנחנו עוסקים בדברים הללו לא מהיום.

משה בר אשר: לכן, הקמתו של גוף שבא לעסוק בתחום הזה ולמסד אותו, יותר מלכאורה, נראה דבר חיובי.

משה בר אשר: אולם, אין ליתר את מה שנעשה עד עכשיו.

משה בר אשר: אם אני מסתכל על החוק, הדבר היחיד שאני רואה שיש בו נחיצות הוא היבט ההנצחה.

משה בר אשר: הצד של המחקר נעשה לטוב ולמוטב.

משה בר אשר: לפרסומים שנכתבו ב- 50 השנים האחרונות במדינת ישראל על היצירה הרוחנית של יהדות המזרח יש עדית וזיבורית, כמו בכל התחומים.

משה בר אשר: איני אוהב את הביטוי יהדות צפון אפריקה המפוארת.

משה בר אשר: אם מפוארת פירושו של דבר על מעלותיה וחסרונותיה, אני מקבל, אבל אם מפוארת פירושו שאין שלילה, אני דוחה זאת מכל וכל בשם אבותי ילידי צפון אפריקה שהיו אנשים ככל האדם, עם מעלות גדולות ויש כאלה שפחות.

משה בר אשר: דומה אני שעניין המועצה הוא מחויב המציאות.

משה בר אשר: שם יפגשו אנשי מכון בן צבי, אנשי האקדמיה ללשון, אנשי האוניברסיטאות השונות, גופים שונים ויהפכו להיות שדולה אמיתי של התחום הזה.

משה בר אשר: אם מדובר על גוף חדש שיעסוק במחקר - אינני מדבר על עלויות - זה יחבל במפעלות החשובים של מכון בן צבי.

משה בר אשר: אל נהיה מזלזלים, מכון בן צבי העמיד ספריה, טיפח חוקרים.

משה בר אשר: היום יש כבר 4 דורות של חוקרי יהדות המזרח בכל העולם.

משה בר אשר: למשל, יהודי כמו משה עמר, רגליו עומדות בשני העולמות, בעולם התורה ובעולם המדע.

משה בר אשר: אני חושב, ח"כ מלול, שכיוון שדעותינו שוות בעניין הזה, לא באנו להתעמת, אלא אנחנו חושבים שהעניין חשוב, שקול את עניין המועצה לא כברירת מחדל, כברירת פנינים.

משה בר אשר: שתקום פה שדולה, ועולם התורה ועולם האקדמיה, וגם המורים , החוקרים והתלמידים יפגשו בה.

משה בר אשר: החוק כמו שהוא, אולי התחיל להתבשל אבל לא הבשיל, מכיוון שהוא מתעלם מכמה גופים קיימים.

משה בר אשר: חלק ממה שהמרכז הזה צפוי לעשות כבר נעשה, ונעשה כהלכה, וזקוק אולי לתמיכה כספית כזו או אחרת.

רחמים מלול: אדוני דיבר במיוחד על כך שתחום המחקר מכוסה.

רחמים מלול: לגבי הנצחה, גם אדוני הסכים שהתחום הזה לוקה בחסר, ומה לגבי הנחלה?

משה בר אשר: בשאלת ההנחלה משרד החינוך התחיל בתרועות גדולות, כאשר הוקם המרכז, ובאו וקיצצו את כנפיו ואת כנפיה של הרשות.

משה בר אשר: טוב היה לחזק את האגף הזה למורשת ולהפוך אותו לאגף נרחב בעל חלק גדול מהכספים המיועדים כאן.

משה בר אשר: צריך לחשוב חשיבה ממלכתית.

משה בר אשר: אני לא מוכן לא מוכן להסתכל על נושא יהודי עיראק, או יהודי בסרביה כנושא עדתי.

משה בר אשר: יש אנשים שמקצועם הוא להיות איש עדתי.

משה בר אשר: האנשים הללו מחבלים בכל רמ"ח אבריהם ושס"ה גידיהם בנושאים שהם מטפלים בהם.

משה בר אשר: הנושאים הללו הם נושאים יהודיים.

משה בר אשר: את זה הבין יצחק בן צבי, הוא היה יהודי פשוט במובן הטוב של הביטוי, היו לו אנטנות מחודדות.

זבולון אורלב: סליחה לרגע, אני יוצא לכמה דקות לראיון, חה"כ עופר חוגי ימלא את מקומי.

משה בר אשר: אני חוזר ואומר, חה"כ מלול, אנחנו צריכים להיות שותפים ולא מתעמתים.

רחמים מלול: אתה רואה בהצעת החוק הזו הצעה עדתית?

משה בר אשר: לא.

משה בר אשר: אמרתי שיש אנשים שכל החשיבה שלהם היא חשיבה עדתית.

משה בר אשר: אם חשבת שהתכוונתי לומר זאת על הצעת החוק, לא חשבתי על כך כלל.

משה בר אשר: אני פונה אליך ומבקש שתשתף פעולה עם מכון בן צבי, ועם המורשת וכל מי שעוסק בתחום הזה.

רחמים מלול: כשהגשתי את הצעת החוק הזו, ראשית בקרתי ביד בן צבי.

רחמים מלול: ד"ר צמרת תמך בהצעת החוק, ואפילו עודד אותי להמשיך בחקיקה.

רחמים מלול: רק לאחר שהשתנה ראש המכון -

משה בר אשר: עשית - תבוא עליך הברכה, אני אומר לך שאדם זה, ד"ר צמרת, עסק ועוסק כל ימיו ויש כמוהו כ- 100 אנשים שעוסקים בעיקר, או על פי רוב, או מקצת מזמנם בתחומים הללו של יהדות המזרח.

רחמים מלול: כלומר אתה מציע לי ללכת על רעיון המועצה.

משה בר אשר: כן, ולעשות שותפות גדולה, ולגבי היתר לחכות עד שיבוא אליהו.

משה בר אשר: הוא יבוא.

צבי צמרת: תמכתי בדבר המרכזי שהוא לקדם, לסייע ולעודד פעילות שקשורה במורשת יהדות המזרח.

צבי צמרת: אני חושב שזאת שערורייה שמורשת יהדות המזרח איננה מטופחת במערכת החינוך.

צבי צמרת: סיפרתי שהגעתי למכון בן צבי אחרי שנים של עבודה בקרית שמונה, אני מכיר את הדברים בשטח ובמשרד החינוך.

צבי צמרת: מכון בן צבי - רק לידיעה - שנתיים לא קיבל אגורה אחת לנושא של מורשת יהדות המזרח, הוא השקיע בזה מכספו, עד שקבלנו חוות דעת משפטית שהתירה לתת גם ליד בן צבי, על מורשת יהדות המזרח.

צבי צמרת: בעקבות הפיצול בין חינוך ותרבות, מורשת יהדות המזרח נשארה בחינוך ואנחנו עברנו לתרבות, ואסור היה לנו לקבל כפל תמיכות לשני מכונים קיימים, עד שקבלנו את ההיתר המשפטי אחרי שנתיים.

צבי צמרת: גם היום - יש חוק כנסת מ- 1969 שקבע את סמכותנו הממלכתית בנושא של מורשת יהדות המזרח - התקציב שמדינת ישראל מקציבה למכון הוא כמיליון שקל, ולולא הצלחנו להשליש ולרבע את התקציב הזה בזכות כל מיני פעילויות שלנו, המצב היה מאוד דל.

צבי צמרת: תקציב כל יד בן צבי כ- 25 מיליון שקל, רק רבע מתקציב זה ניתן על ידי המדינה, ומתוך התקציב שניתן רק פחות מ- 25% ניתן למורשת יהדות המזרח.

צבי צמרת: לכן, התמיכה שלי היתה קודם כל בנושא של קידום מורשת יהדות המזרח.

צבי צמרת: הנצחה - כן, הנחלה - כן.

רחמים מלול: לגבי מחקר, אמרת שישנם גופים שעוסקים במחקר וצריך לתאם אתם.

רחמים מלול: אז לא טעיתי בתמיכה שלך.

צבי צמרת: עכשיו אני רוצה לרדת לפרטים.

צבי צמרת: אני מציע להגדיר מה זה רבני יהדות ספרד ומשורריה.

צבי צמרת: אני מבין אינטואיטיבית שלא מתכוונים למשוררים רוני סומק ואמנון שמוש.

צבי צמרת: לעומת זה, אני לא בטוח אם לא מתכוונים אינטואיטיבית לרבנים חיים.

צבי צמרת: אני רוצה להדגיש שלפי עניות דעתי, כדאי לחקור בצורה רצינית את מורשת יהדות המזרח עד פרק זמן מסוים שהוא ראוי לחקירה, ולא לערב את זה עם דברים פוליטיים.

רחמים מלול: רגע, אני מבקש שתחזור בך.

רחמים מלול: אתה מאשים אותי בשיקולים פוליטיים.

רחמים מלול: תסביר לי את דבריך.

רחמים מלול: איזה עניין פוליטי אתה רואה בהצעה הזאת?

יהודית נאות: אל תיכנס לבור הזה, זו לא בושה להיות פוליטיקאי, זה מקצועך.

צבי צמרת: אני לא מאשים אותך בשיקולים פוליטיים, זה כמו שאתה תגיד לי שאתה מאשים אותי בשיקולים מחקריים.

צבי צמרת: אני רוצה לחזור לדוגמה של רוני סומק ואמנון שמוש, שהם משוררים ששייכים לעדות המזרח, ליהדות ספרד ורבניה, האם כוונת המחוקק היא לנסות לפצל מהיום את כל המשוררים, אלה ששייכים לעדות מסוימות יהיו כלולים בזה, ואלה ששייכים לעדות אחרות לא יהיו כלולים.

צבי צמרת: אני חוזר על דברים של פרופ' בר אשר, אני חושב שיש פה בעיה קשה של פיצול עדתי.

רחמים מלול: אנחנו לא יורדים לפרטי פרטים שכאלה בחקיקה, זה יהיה תפקידה של המועצה לקבוע.

צבי צמרת: בסעיף האחרון, סעיף 36, כתוב שהשרים רשאים להתקין תקנות בכל הנוגע לביצוע.

צבי צמרת: בכלל, הנושא של השרים, כדאי שהמחוקק ישים לב שכתוב בהתחלה "שרים" -

מירב ישראלי: אמרתי שיש כמה טעויות והן יתוקנו, מכיוון שבהתחלה היה שר אחד, ואחר כך החליטו שזה יהיה שני שרים.

מירב ישראלי: זו טעות, אני לוקחת אותה על עצמי ומתנצלת.

מירב ישראלי: זה יתוקן.

צבי צמרת: השרים יכולים לקבוע פה תקנות שיוליכו לכיוון זה או אחר, בצורה כזאת שהכל מאוד פוליטי, כי שרים הם אנשים פוליטיים.

צבי צמרת: זה בדיוק הדבר שמפחיד אותי בשעה שמקימים מכון כזה.

רחמים מלול: רק כדי שלא יאשימו אותי בשיקול פוליטי הסכמתי להוריד את הסמכות המיניסטריאלית משר הדתות לשר החינוך.

רחמים מלול: 11:20 היו"ר זבולון אורלב חזר לישיבה.

צבי צמרת: זה הרבה יותר ראוי ומתאים.

צבי צמרת: גם כשדנו במרכז רבין ובמרכז בגין, בקשתי שהם יהיו אצל שר החינוך, ולא במשרדים אחרים כדי שתהיה הקבלה בין הכספים שניתנים והסמכויות שניתנות, ולצערי הרב זה לא התקבל.

צבי צמרת: בסעיף 5.2 כתוב שהמרכז מתאם ומרכז את הפעילויות של המוסדות.

צבי צמרת: לתאם ולרכז מוסד שקם על פי חוק כנסת, שתפקידו הממלכתי הוא התפקיד שאנחנו מדברים עליו, של מורשת יהדות המזרח.

צבי צמרת: אני אינני מבין את כוונת המחוקק.

צבי צמרת: אני כן הייתי מבין אם המחוקק היה מוצא דרכים, גם בוועדות מקבילות, קרי ועדת הכספים, להזרים יותר כספים לנושא של מורשת יהדות המזרח.

צבי צמרת: אבל, שיהיה עוד גוף שיעמוד מעלינו ויתאם וירכז, לא ברור לי.

צבי צמרת: 5.3 כבר הודגש, הנושא של המחקרים.

צבי צמרת: אני רוצה לומר שרק בחודש האחרון יצאו לאור שני מחקרים שקשורים לרבני ספרד.

צבי צמרת: יצא מחקר על הרמב"ם, מחקר של פרופ' עקיבא פרידמן, ויצא מחקר של הרב קפח.

צבי צמרת: אנחנו עוסקים בזה מ- 1947, יצאו לאור למעלה מ- 500 ספרים אצלנו, מאות רבות של מחקרים, מאות רבות של חוקרים עוסקים בנושא.

צבי צמרת: הבעיה היא שלא ניתן לנו מספיק כדי לבצע את הדברים.

צבי צמרת: האוצר מדבר על עלות של 40 מיליון ועוד 10 מיליון לאחזקה, סעיף 31 מדבר עוד על נדל"ן.

צבי צמרת: אני מציע שכל הדברים האלה יחד יאוגמו במכון בן צבי.

זבולון אורלב: אני מבין שהיועצת המשפטית שלנו, הגברת אנה שניידר, עדכנה את היועצת המשפטית של הוועדה.

מירב ישראלי: בעקבות בירור, גם עם היועצת המשפטית של ועדת חוקה, שליוותה את החוק לכל אורך הדרך, מדובר בכל שנת תקציב, כולל דחייה של שנת תקציב.

מירב ישראלי: היא אמרה לי שהיתה הסתייגות ברוח הזאת שלא אושרה כיוון שהיא מאיינת את החוק.

זבולון אורלב: אם לא תהיה לי חוות דעת אחרת, כתובה, מהגברת שניידר אין לי אלא לקבל את חוות הדעת של היועצת המשפטית של הוועדה, כלומר שזאת הצעת חוק תקציבית גם אם דוחים את התחולה שלה.

זבולון אורלב: מר בן פורת, בבקשה.

מרדכי בן פורת: השתתפתי בישיבה הקודמת, והבעתי את דעתי שלו המחוקקים התכוונו לרכז את כל הטיפול במורשת יהדות המזרח, הייתי שמח ומסכים.

מרדכי בן פורת: בשנת 1974, בוועדה הזו, ישבנו בערך שנה אחרי הצעת המנוח חביב שמעוני לגבי המורשת והמסקנות החמורות שספרי הלימוד היו ריקים ממורשת זאת.

מרדכי בן פורת: אהרון ידלין, ייזכר לטוב, שר החינוך והתרבות, הקים מיד את המרכז למורשת יהדות המזרח במשרד החינוך והתרבות.

מרדכי בן פורת: יצחק נבון נתן לזה תנופה גדולה, והתקציבים רוכזו שם לגבי מוסדות המחקר.

מרדכי בן פורת: אם יוזמי החוק הזה היו מתכוונים לריכוז כזה, גם ריכוז תקציבי ותיאום, הייתי מברך.

מרדכי בן פורת: אבל שם הצעת החוק: "מורשת יהדות ספרד והמזרח", ומיד בסעיף 1 מדבר שמטרתו של החוק להנציח את פועלם של רבני יהדות ספרד והמזרח ומשורריה.

מרדכי בן פורת: אז אני לא מבין איפה המורשת, יש פה הנצחה.

מרדכי בן פורת: צריך להחליט אם מדובר על מורשת או הנצחה.

מרדכי בן פורת: לגופו של עניין.

מרדכי בן פורת: אני חושש מאוד שהמועצה וכל אלה שיפעלו מטעם החוק הזה יהיו מתוסכלים, כי העשייה הממשית היום נמצאת במשרד החינוך והתרבות ובמשרד המדע.

מרדכי בן פורת: מישהו אמר לי שנאמר שלשום על ידי ח"כ שתקף את אלה שהביעו דעות אחרות על הצעת החוק, כמו יד בן צבי, ומורשת יהדות בבל.

מרדכי בן פורת: הוא כינה אותם מוסדות קיקיוניים.

מרדכי בן פורת: כנראה שאינו יודע מה זה יד בן צבי, ומה עשה בן צבי המנוח להנצחת מורשת יהדות המזרח, שביקר בכל ארצות ערב וכל חייו עסק במורשת.

רחמים מלול: זה נכון.

רחמים מלול: אני לא חוזר בי.

מרדכי בן פורת: אני לא יודע מי אמר זאת.

מרדכי בן פורת: אם אלה מוסדות קיקיוניים, אז אני לא יודע עם מי המועצה תעבוד.

מרדכי בן פורת: ח"כ מלול, מורשת יהדות בבל התחילה בשנת 1973.

מרדכי בן פורת: 7 שנים קודם לכן עסקה באיסוף מחקרים ומסמכים.

מרדכי בן פורת: מאז נפתח המוסד, לפני למעלה מ- 14 שנים, 330,000 אנשים ביקרו שם, בהם 130,000 ילדי בתי ספר.

מרדכי בן פורת: החוק הזה לא יתבצע גם אחרי שנה, כי המועצה תיתקל בהתנגדות רבה מאוד, הן של המשרדים שעוסקים בזה היום והן של האוצר.

מרדכי בן פורת: אם אפשר היה להגיע להסכמה לרכז את כל התקציבים של המדינה בעניין המורשת - לא רק הנצחה - יכול להיות שתהיה אפשרות לפעול.

מרדכי בן פורת: מי שיישאר בחוק הם 30, 40 עובדים שימונו ויקבלו משכורת בטוחה.

זבולון אורלב: אנחנו חוזרים לאותה פרשת דרכים.

זבולון אורלב: האם אנחנו דנים בסוגיית הפיצול, או ממשיכים עם הצעת החוק, והואיל וחוק זה הופך להיות הצעת חוק תקציבית, אני שוב רוצה להעלות את סוגיית הפיצול.

מירב ישראלי: לפי תקנון הכנסת אפשר להביא לפני הכנסת, אם הוועדה מחליטה, חלק מהצעת חוק.

מירב ישראלי: הכוונה היא ששני חלקי החוק חיים באופן עצמאי לחלוטין.

מירב ישראלי: זאת המשמעות של פיצול, שאפשר לחוקק אותו בנפרד.

מירב ישראלי: כאן, לפחות מה שאני הבנתי בתחילת הדיון מדובר בשני מסלולים: מועצה סטטוטורית שהיא אינה תאגיד ויש לה תפקידים מסוימים, לעומת מועצה סטטוטורית שהיא תאגיד ויש לה תפקידים יותר רחבים ואחרים.

זבולון אורלב: החוק הזה אומר להקים מרכז שיש לו מועצה שמנהלת אותו, ועד מנהל, אתר, הנצחה, מחקרים ועוד.

זבולון אורלב: אנחנו אומרים שלהקים את המרכז יש בעיה של עלות תקציבית, לכן אנחנו אומרים שאנחנו דוחים כרגע את הקמתו.

זבולון אורלב: לוקחים מהמרכז רק את עניין המועצה.

מירב ישראלי: אם תחוקק אחר כך את המרכז, תצטרך להתייחס גם לעניין המועצה, לכן מדובר בשני מסלולים.

מירב ישראלי: אנחנו נצטרך אחר כך לתקן את החוק.

מירב ישראלי: לא מדובר בשני חלקים שחיים בפני עצמם ואתה מפריד אותם, זו פרשה אחת שקשורה.

זבולון אורלב: אם מוציאים שרוול מחליפה, הוא עומד בפני עצמו והחליפה עומדת בפני עצמה, ברגע מסויים מחברים.

מירב ישראלי: לפי התקנון אפשר לחלק לפי סעיפים או לפי מהויות, אבל הכוונה היא שכל חלק מהצעת החוק חי.

מירב ישראלי: יש פה בעיה.

זבולון אורלב: אם לוקחים את סעיף 5 כמו שהוא מנוסח, עם סעיף 1, סעיף 2 בנוסח שהציע פרופ' שטרית "לפעול בתיאום עם המוסדות והגופים העוסקים במורשת רבני יהדות ספרד ומשורריה".

זבולון אורלב: לוקחים את כל סעיף 6.

זבולון אורלב: סעיף 5.1, 5.2 הופכים להיות תפקידי המועצה.

זבולון אורלב: 6 - הרכב המועצה.

צבי צמרת: אני לא מבין את השיקול הממלכתי, יש חוק כנסת וגוף שאחראי על הנושאים האלה ואין לו תקציב.

רחמים מלול: ד"ר צמרת, אתה לא הוזמנת לוועדה על מנת לדאוג לתקציב יד בן צבי.

רחמים מלול: יד בן צבי לא קיים כדי לטפל במורשת יהדות המזרח, זה ענף קטף קטן מאוד מבין התחומים בהם עוסק המכון.

רחמים מלול: אתם מנהלים שם בסך הכל ספריה.

רחמים מלול: בנושא ההנחלה לא עשיתם מאומה מאז קמתם.

רחמים מלול: אתה טענת שאני פועל משיקולים פוליטיים, ולך יש שיקולים תקציביים, לדאוג למנכ"לים שלך שמקבלים משכורות גבוהות.

זבולון אורלב: במטרות יד בן צבי - אני קורא מהחוק - סעיף 1 ו- 2 לא רלוונטיים לענייננו, סעיף 3: "לקדם את חקר תולדות קהילות ישראל בארצות המזרח.

זבולון אורלב: "

צבי צמרת: לזה יש תקנון נלווה שעוסק גם במורשת והנחלה.

זבולון אורלב: אני כרגע מדבר על החוק.

זבולון אורלב: מבחינת מטרות החוק מול המטרות הכתובות כאן, לכאורה אין סתירה, כי פה כתוב לקדם לסייע ולעודד פעילות הקשורה למורשת יהדות ספרד והמזרח.

זבולון אורלב: זו מועצה ציבורית, אין לה תקציב, אין לה בניין, סמכויות ביצוע.

זבולון אורלב: למה אתה חושב שזה עומד בסתירה?

צבי צמרת: יש פה משפטנים, אני לא משפטן.

צבי צמרת: השאלה היא אם השורה שקראת היא כל החוק, או שיש לחוק תקנון נלווה שהוא חלק ממנו, ומערכות אחרות.

זבולון אורלב: כתוב ששר החינוך והתרבות רשאי להתקין תקנות שמפרטות את החוק.

זבולון אורלב: היועצת המשפטית של משרד התרבות אומרת שזה משהו אחר, לכן השאלה המשפטית, לדעתי, אינה קיימת.

משה בר אשר: אני רוצה להוליך את הויכוח לפסים אחרים.

משה בר אשר: אני חושב שהמחוקקים, ויוזם החוק חה"כ מלול, לא חשבו להגיע לעימותים עם הגופים השונים.

משה בר אשר: אני מוקיר ומעריך את מה שנעשה במרכז ליהדות בבל , ואת מה שעושה הרב פרץ מאשדוד, שהוציא שלושה ספרים של הרב שמואל אבן דלל מפס.

משה בר אשר: הבעיה אינה שהמחקר לא נעשה, אלא שאין לו גיבוי ציבורי.

משה בר אשר: הקמתה של מועצה, שהופכת להיות שדולה סטטוטורית עם אנשי ציבור שמוליכים אותה, בשיתוף פעולה עם אנשי המוסדות, היא דבר הכרחי.

משה בר אשר: צריך היה ליזום אותה לפני 30 שנה, ותבורך על כך.

משה בר אשר: אבל אני מציע להיעצר כאן.

משה בר אשר: כי אנחנו לא מעונינים לחרף ולגדף זה את זה.

משה בר אשר: המועצה באמצעות הזרוע הביצועית שלה יכולה, לדעתי, להביא להגדלת התקציבים.

זבולון אורלב: אתה תומך ברעיון של מועצה ציבורית?

משה בר אשר: מועצה בלבד כיוון שלא הייתי רוצה לייתר את התמיכה של משרד הדתות במוסדות.

משה בר אשר: עם כל חשיבות המחקר יש אנשים שרוצים פרסומים בקונטקסט תורני, עם כל המשתמע.

משה בר אשר: השדולה שתקום יכולה לנער את המוסדות הקיימים, לבדוק איזה מחקר ראוי לתמיכה, ואיזה אינו ראוי.

יוסי שטרית: כל אחד נותן למועצה הגדרה אחרת וסמכויות אחרות שלא נשמעו מפיה של היועצת המשפטית.

יוסי שטרית: המועצה זה גוף מייעץ ומתאם.

זבולון אורלב: המועצה היא גוף שיש לה סמכות עצמה, מכוח היותה מועצה סטטוטורית שקמה על פי חוק, מתוך מעמד היושבים בו.

זבולון אורלב: אגב, קבלתי מכתב מסמנכ"ל משרד החינוך, ראש מינהל חברה ונוער עודד כהן, שאמר לי שהמרכז למורשת יהדות המזרח במשרד החינוך קם בעקבות דיון והמלצה של ועדת החינוך והתרבות, ועכשיו מלאו לו 25 שנה.

זבולון אורלב: הם ביקשו ממני לציין זאת בישיבה חגיגית.

זבולון אורלב: אנחנו רוצים להצביע על פיצול בכפוף לבדיקה משפטית של הלשכה המשפטית של הכנסת.

מירב ישראלי: סעיף 121 לתקנון הכנסת דורש שני שלבים.

מירב ישראלי: שלב ראשון, הוועדה מחליטה על פיצול, זה עולה למליאה, מאשרים במליאה, ואז זה חוזר לוועדה לדיון.

זבולון אורלב: אחרי שיאשרו את הפיצול זה יחזור לפה, ואז דנים במילים, את זה אנחנו לא צריכים לגמור היום.

רחמים מלול: צריך גם אישור של המליאה וגם של ועדת הכנסת?

זבולון אורלב: אני מניח שמליאת הקואליציה תאשר את זה.

מירב ישראלי: בפיצול אנחנו רוצים להפוך את המרכז למועצה, את תפקידי המרכז.

מירב ישראלי: אנחנו רוצים לראות מה לפצל.

זבולון אורלב: אנחנו מדברים שסעיף 5.1, 5.2 יהיו תפקידי המועצה בכפוף להערות שנשמעו כאן.

זבולון אורלב: במידה שיאשרו פיצול נדון בנוסח הסופי.

זבולון אורלב: אין כאן כסף.

אמנון דה הרטוך: מהניסיון שלנו כל פעם שיש הוראות כאלה, לקדם לסייע ולעודד בלי כסף, יש מפח נפש עצום לכל הדיון במועצה.

זבולון אורלב: יכול להיות.

זבולון אורלב: פרופ' בר אשר ואני סבורים שיש לזה משקל.

זבולון אורלב: כרגע אני מדבר על הרעיון.

זבולון אורלב: 5.1, 5.2, 6 יהיה ההרכב, 7 נשאר,9 נשאר, 10, 11 לא צריך, 15 נשאר, 16 נשאר, 17 נשאר אבל יצטרך לעבור שינוי, 18 צריך, 19, 20, 21, 22 לא צריך, 30 צריך, 31, 32,33,34,35 לא צריך, 36 צריך.

זבולון אורלב: אמרנו את הסעיפים שצריך, שהם הקמת מועצה סטטוטורית ללא סמכויות ביצוע.

אמנון דה הרטוך: אתה שם לב שב- 36 אתה מאפשר לשרים לעשות מה שהם רוצים.

מירב ישראלי: זה לביצוע החוק.

מירב ישראלי: יש את זה בכל חוק, זה לא משהו מיוחד.

זבולון אורלב: מר צמרת, יש לך התנגדות לפיצול?

צבי צמרת: אני חוזר על כך שהקמת מרכז חדש אינו נחוץ.

צבי צמרת: לעומת זאת, שדלות לנושא מורשת יהדות המזרח היא הכרחית.

זבולון אורלב: זה המועצה.

זבולון אורלב: עניין המרכז נדחה כרגע.

זבולון אורלב: הוא בסטטוס של קריאה ראשונה.

זבולון אורלב: החוק של חקיקה פרטית הוא לשנה, בעוד שנה אתה נמצא, במקרה הטוב, שלושה חודשים לפני בחירות שאז בין כה וכה נעצרת החקיקה, כלומר בכנסת ה- 15 החוק הזה לא יחוקק.

זבולון אורלב: אם חה"כ מלול או אחד מהחתומים על הצעת החוק נשארים בכנסת ה- 16 זכותם לבקש החלת רציפות, ויש להצביע על זה וזה כדין קריאה ראשונה חדשה.

זבולון אורלב: אם נבטל את החוק, חסכנו רק את הקריאה הטרומית.

זבולון אורלב: לצורך השלום וההבנה כדאי ללכת לפיצול, ברור שעניין המועצה קצת מייתר את המרכז.

זבולון אורלב: גם בינתיים מצטבר ניסיון לראות איך המועצה עובדת, אם היא ממלאת את הציפיות או שזה באמת רק יתסכל.

יהודה גלעד: האם אין אפשרות שהמועצה והמרכז יעמדו תחת קורת הגג של יד בן צבי.

יהודה גלעד: יש הרי חוק כנסת שנתן ליד בן צבי את העיסוק במחקר יהדות ספרד.

יהודה גלעד: לא שמענו פה טענות אמיתיות על העבודה של יד בן צבי, כולם משבחים אותה, אין סיבה לכאורה שהמועצה לא תעמוד תחת המטריה של יד בן צבי.

זבולון אורלב: יכול להיות שאם תהיה הצעה כזאת אחרי הפיצול, זה נתון לדיון.

זבולון אורלב: המציע לא יסכים כנראה.

זבולון אורלב: יכול להיות שצריך לעשות את זה במשרד החינוך כי המועצה בעצם לוקחת תפקידים של המרכז למורשת יהדות המזרח.

זבולון אורלב: זה היה הרעיון של הקמת המרכז למורשת יהדות המזרח במשרד החינוך, שיהיה מיניסטריון אחד, באחריות ממשלתית שיושב עם כולם.

מירב ישראלי: אנחנו מפצלים את הסעיפים שדיברנו עליהם ומעלים אותם למליאה כחלק ראשון, ומר שוסטרמן צריך להגיד לי אם יש לזה עלות, כי זה כמו קריאה ראשונה חדשה.

מירב ישראלי: אני אברר אם זה בסדר מבחינת פיצול נושאי.

מירב ישראלי: אם תהיה בעיה אני אחזיר את זה לוועדה.

מירב ישראלי: אני אקרא את סעיף 121: "הוועדה רשאית בכל עת, על פי יוזמתה, להביא לפני הכנסת הצעה שהכנסת תשעה לדיון ולהביא לפניה רק חלק מחוק שהועבר לוועדה".

מירב ישראלי: זה החלק שאנחנו מעלים עכשיו.

מירב ישראלי: "הצעה כזו תחשב כקריאה ראשונה שהיא חלק החוק".

זבולון אורלב: זה עניין של פרוצדורה.

זבולון אורלב: בתוכן נדון במידה שהמליאה תאשר לנו את הפיצול.

זבולון אורלב: השעה 12:00, ואני מבקש שהיועצת המשפטית תסביר על מה אנחנו מצביעים עכשיו.

מירב ישראלי: מה שעומד כרגע להצבעה זה פיצול הצעת החוק לפי סעיף 121 לתקנון הכנסת, כך שהחלק הראשון שיובא לפני מליאת הכנסת הוא חלק שנותן למועצה תפקידים מייעצים בלבד, היא לא תאגיד אלא מועצה מייעצת.

מירב ישראלי: השארנו את הסעיפים שנוגעים לתפקוד המועצה, אבל לא הפכנו אותה לתאגיד, הורדנו את הסעיפים של האתר, של הגנז וכו'.

מירב ישראלי: את נושא הפיצול אני רוצה לבדוק שוב ואם יהיה צורך אני אחזיר את זה לוועדה.

זבולון אורלב: אנחנו מצביעים על הפיצול.

יהודית נאות: אחרי שאנחנו מאשרים ועדת הכנסת צריכה להגיד שאין נושא חדש.

ענת מאור: חה"כ חזן בקשה להודיע שפנייתה לא עומדת בעינה.

ענת מאור: אנחנו לא טוענים לנושא חדש.

זבולון אורלב: תודה רבה.

זבולון אורלב: על פי מה שהסבירה היועצת המשפטית, מי בעד הפיצול?

זבולון אורלב: ההצעה אושרה.

זבולון אורלב: תודה רבה, הישיבה נעולה.